น้ำมันพุ่งเกือบ8$,ทองทะยาน34$/หุ้นสหรัฐฯบวกแรง
หุ้นดาวโจนส์ปิดบวก 417.66 จุด รับข่าวรัสเซียรอดผิดนัดชำระหนี้ ด้านราคาน้ำมันพุ่งแรง 7.94 ดอลลาร์ แตะ 102.98 ดอลลาร์ ขณะที่ทองคำบวก 34 ดอลลาร์
18 มี.ค. 2565

ดัชนีเฉลี่ยอุตสาหกรรมดาวโจนส์ปิดที่ 34,480.76 จุด เพิ่มขึ้น 417.66 จุด หรือ +1.23%, ดัชนี เอสแอนด์พี 500 ปิดที่ 4,411.67 จุด เพิ่มขึ้น 53.81 จุด หรือ +1.23% และดัชนี แนสแดค ปิดที่ 13,614.78 จุด เพิ่มขึ้น 178.23 จุด หรือ +1.33%ทั้ง 3 ดัชนีปิดตลาดพุ่งขึ้นกว่า 1% หลังจากนายแอนตอน ซิลูอานอฟ รัฐมนตรีคลังของรัสเซียเปิดเผยว่า รัสเซียได้ชำระดอกเบี้ยพันธบัตรสกุลเงินดอลลาร์จำนวน 2 ฉบับ วงเงินรวม 117 ล้านดอลลาร์แล้วเมื่อวานนี้ ซึ่งช่วยให้รัสเซียรอดพ้นจากการผิดนัดชำระหนี้ โดยการชำระดอกเบี้ยพันธบัตรดังกล่าวถือเป็นบททดสอบครั้งแรกของรัสเซีย หลังจากที่ถูกสหรัฐและชาติพันธมิตรคว่ำบาตรทางเศรษฐกิจเพื่อตอบโต้รัสเซียที่ส่งกำลังทหารบุกโจมตียูเครนนอกจากนี้ ตลาดยังคงได้ปัจจัยบวกจากการที่ธนาคารกลางสหรัฐ (เฟด) ปรับขึ้นอัตราดอกเบี้ยตามคาด รวมทั้งข้อมูลเศรษฐกิจที่แข็งแกร่งของสหรัฐสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนเมษายน เพิ่มขึ้น 7.94 ดอลลาร์ ปิดที่ 102.98 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนพฤษภาคม เพิ่มขึ้น 8.62 ดอลลาร์ ปิดที่ 106.64 ดอลลาร์ต่อบาร์เรล ได้แรงหนุนจากการคาดการณ์ที่ว่า อุปทานน้ำมันในตลาดโลกจะเผชิญภาวะตึงตัว หลังจากชาติตะวันตกประกาศคว่ำบาตรรัสเซียราคาทองคำโคเม็กซ์งวดส่งมอบเดือนเมษายน เพิ่มขึ้น 34.00 ดอลลาร์ ปิดที่ 1,943.20 ดอลลาร์ต่อออนซ์  ได้ปัจจัยหนุนจากการอ่อนค่าของสกุลเงินดอลลาร์ และจากการที่ธนาคารกลางสหรัฐ (เฟด) ปรับขึ้นอัตราดอกเบี้ยไม่มากเท่าที่นักลงทุนเคยวิตกกังวล ขณะเดียวกันนักลงทุนยังคงจับตาความคืบหน้าในการเจรจาสันติภาพระหว่างรัสเซียและยูเครน